
2014 m. rugsėjo 24 d. pranešimas 
V. Bukausko nuomone, mero atlyginimas turėtų būti nustatomas savivaldybės taryboje 
Šiandien posėdyje Valstybės valdymo ir savivaldybių komiteto pirmininkas Valentinas Bukauskas pasiūlė diskusiją dėl savivaldybių merų atlyginimų dydžio.

Komitetas,  dar Pavasario sesijoje buvo pradėjęs diskusiją dėl merų atlyginimų didinimo ir jo nustatymo, bet nutarė šį klausimą baigti svarstyti kartu su 2015 m. biudžetu. 

Komiteto pirmininkas, pradėdamas diskusiją,  pasiūlė didinti merų atlyginimų koeficientus pagal savivaldybių grupes bei įstatymu nustatyti šiose grupėse tam tikrus  koeficientų intervalus. Jo nuomone, savivaldybės taryba galėtų pasirinkti šių intervalų  ribose atitinkamą koeficiento dydį ir nustatyti savivaldybės merui konkretų atlyginimą. Tai labiau konsoliduotų savivaldybės valdžios institucijas, leistų tinkamai įvertinti mero darbą bei jo indėlį savivaldybės gerbūviui. 

Komiteto nariai pritarė merų atlyginimų didinimui  bei nusprendė šį   klausimą aptarti frakcijose ir po to diskusiją pratęsti Komitete.  

Parengė Valstybės valdymo ir savivaldybių komiteto biuro padėjėja 
Genovaitė Jasaitienė (tel. (8 5) 239 6806, el. p. gejasa@lrs.lt)

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





